**FEST FOTO SÚŤAŽ 2016**

propozície súťaže

Fotografická súťaž

v rámci 6. ročníka Martinského cestovateľského festivalu a 12. ročníka Dní turčianskej turistiky

4. ročník súťaže o najlepšie tematické fotografie pre deti i dospelých

zachytávajúce rôzne regióny

**Organizátori:**

Martinský klub priaznivcov cestovania, Turčianske kultúrne stredisko v Martine, Klub slovenských turistov Turiec

**Časový harmonogram FEST FOTO SÚŤAŽE 2016:**

**24. 9. – 23. 10. 2016** – možnosť prihlasovať sa do fotosúťaže,

**12. 11. 2016 o 18.00 h**  – vernisáž výstavy porotou vybraných fotografií, odovzdanie diplomov a cien v priestoroch kina Moskva v Martine,

**20. 11. 2016** – demontáž výstavy.

**Celková hodnota odmien pre výhercov je cca 300 €, pričom každé prvé miesto získa odmenu v hodnote 60 €.**

Mená osôb, ktoré získajú diplomy a ceny, budú k dispozícii tri dni po vyhlásení výsledkov  na adrese [www.cestoklubmartin.sk](http://www.cestoklubmartin.sk/), na FB stránkach Martinského klubu priaznivcov cestovania a na stránke KST Turiec.

**Prihlásiť Vaše fotografie do fotosúťaže môžete nasledovným spôsobom:**

Vyplnením elektronickej prihlášky na webstránke Martinského klubu priaznivcov cestovania: [www.cestoklubmartin.sk](http://www.cestoklubmartin.sk) a nasledovným zaslaním fotografií podľa pokynov v tejto prihláške.

Fotografie do fotosúťaže môžete prihlasovať v termíne **od 24. 9. do 23. 10. 2016** v dvoch vekových kategóriách:

I. kategória do 16 rokov (vrátane),

II. kategória nad 16 rokov.

**I. Podmienky účasti v súťaži:**

1.  Súťaže sa môže zúčastniť každý tvorca, fotograf.
2.  Súťaž sa koná v dvoch kategóriách: autori do 16 rokov (vrátane) a autori nad 16 rokov.

3. Účastník súťaže súhlasí so spracovaním svojich osobných údajov v evidencii organizátora pre potreby súťaže. Tieto údaje nebudú poskytnuté tretím osobám.

4. Organizátori si vyhradzujú právo odmietnuť fotografie, nespĺňajúce kritériá morálnych zásad.

5. Účastník súhlasí s tým, aby ním odovzdané snímky organizátor použil na propagáciu Martinského cestovateľského festivalu, a to buď publikovaním v tlači, masmédiách, na výstavách alebo plagátoch, bez nároku na honorár.

6. Každý tvorca môže prihlásiť do súťaže maximálne 3 fotografie.

7. Každý autor je povinný označiť svoje súťažné práce všetkými potrebnými údajmi: meno, priezvisko, vek autora, názov a tému fotografie. V opačnom prípade nebudú práce do súťaže prijaté.

8. Autor vyplnením požadovaných údajov potvrdzuje, že do súťaže prihlasuje svoje autorské fotografie a súhlasí s podmienkami súťaže.

**II. Technické podmienky:**

Fotografie je potrebné uložiť a zaslať vo formáte JPG, v kvalite, ktorá umožní jej tlač vo veľkosti min. 30 cm na 45 cm. Maximálna veľkosť fotografie je 8 MB.

**III. Súťažné témy spoločné pre obe kategórie:**

1. Rozmanitosť kultúr očami cestovateľa (ľudia a ich osudy, ľudské emócie, spôsob života, stravovania, bývania, relaxu, …)

2. Hory, kras a príroda Turca očami turistov ale aj hory, kras a príroda sveta očami turistov z Turca.

**IV. Hodnotenie súťaže porotou:**

1. Odborná porota vyhodnotí práce, uskutoční výber prác na výstavu, na otvorení výstavy zanalyzuje za účasti autorov ich práce z viacerých aspektov, predovšetkým posúdi umeleckú a technickú stránku prác.

2. Organizátori súťaže udelia diplomy a ceny za 1., 2. a 3. miesto v oboch kategóriách tak, aby udelenie cien zodpovedalo čo najobjektívnejšiemu umeleckému hodnoteniu vo vekových kategóriách.

3. Organizátori si vyhradzujú právo na základe kvality súťažných snímok niektoré ceny neudeliť.

**V. Udelenie špeciálnej ceny:**

Počas hlavného programu festivalu 12. 11. 2016 sa uskutoční verejné hlasovanie o najlepšiu fotografiu, ktoré bude ukončené o 17.00 h.

Kontakt – bližšie informácie:

cestoklubmartin@gmail.com